Innovatika
Innovatika — yangi bilimlarni tijorat asosida (ilmiy-texnik va ijodiy faoliyat natijalarini tijoratlashtirish) va notijorat bazada (masalan, ijtimoiy sohadagi innovatsiyalar) jamiyat tomonidan talabgir boʻlgan yangiliklarga aylantirishni taʼminlaydigan innovatsion faoliyatning mohiyati, uni tashkil etish va innovatsion jarayonlarni boshqarish haqidagi bilimlar sohasi. Innovatikaning gnoseologik ildizlari bu falsafa, iqtisodiyot, muhandislik loyihalash, tadbirkorlik, moliya, sotsiologiya, psixologiya, tashkilot, ishlab chiqarish, informatika, marketing, logistika, menejment, pedagogika va boshqa kabi fan sohalari. Innovatika innovatsion faoliyatni, uni tashkil etishni va boshqarishni rasmiy tavsiflash va modellashtirish uchun nazariy va uslubiy asos hisobLanadi. Boshqa ilmiy sohalardan farqli oʻlaroq, innovatika ijtimoiy-iqtisodiy obyektni progressiv rivojlantirish jarayonini, ijtimoiy-iqtisodiy tizimni bir barqaror holatdan faoliyatining yuqori asosiy parametrlari bilan ajralib turadigan ikkinchisiga oʻtishini oʻrganadi. Intellektual mehnat natijalarini isteʼmol qilish va intellektual kapitalning oʻsishini taʼminlaydi. Innovatika — bu mustaqil tadqiqot obyektiga ega boʻlgan maxsus mavzu sohasi. Innovatika obyekti — ijtimoiy-iqtisodiy tizimlarda innovatsiyalarni amalga oshirish jarayoni sifatidagi innovatsion faoliyat. Bunda, innovatikada innovatsiya deganda yangi bilimlarni, tizimli ilmiy tadqiqotlar yoki intuitiv tushunchalarga (topqirlikka) asoslangan ilmiy-texnik va ijodiy faoliyat natijalarini keng miqyosda qoʻllash va tarqatish natijasi tushuniladi. Quyidagilar innovatsiya belgilari hisoblanadi: Yangilik — (radikal — yangi xususiyatlarning paydo boʻlishi, nisbiy — obyekt parametrlarini yaxshilash); Talabgirligi (ijtimoiy ishlab chiqarishda, bozorda, ijtimoiy sohada va boshqalarda); Amalga oshirish mumkinligi (yangi bilimlardan foydalanish: resurs, ishlab chiqarish-texnologik, axloqiy, ekologik va boshqa cheklovlari yoʻqligi); Barqaror foydali taʼsirga ega boʻlish (ijtimoiy-iqtisodiy tizimlarning asosiy parametrlarini barqaror takomillashtirish). Innovatika predmeti — ijtimoiy-iqtisodiy tizimlarda innovatsion jarayonlarning prinsiplari, qonunlari va qonuniyati, makro darajadagi (milliy innovatsion tizimlar), mezo darajadagi (tarmoq va mintaqaviy innovatsion tizimlar, innovatsion klasterlar) va mikro darajadagi (alohida korxonalar va tashkilotlarning innovatsion rivojlanish strategiyalari) innovatsion faoliyatni tavsiflash, tadqiq qilish, tashkil etish va boshqarish modellari va usullari.